Izaras
Izaras (vok. Isar) – upė Austrijoje ir Vokietijoje (Bavarijoje); Dunojaus dešinysis intakas. Prasideda Tirolio Alpėse, Karvendele, teka į šiaurę Bavarijos plokščiakalniu. Už Miuncheno pasuka į šiaurės rytus, įteka į Dunojų netoli Degendorfo. Didžiausi intakai: Amperis, Loizachas (kairieji). Ant Izaro įrengta hidroelektrinių kaskada. Prie upės įsikūrę Miuncheno, Landshuto miestai. Izaro slėniu neoficialiai vadinamas Miuncheno regionas – Vokietijos informacinių technologijų centras.